Opetus- ja kulttuuriministeriön tarkastusmuistion mukaan kuitteja puuttuu merkittävä määrä. Juulia Kauste irtisanottiin tehtävästään maaliskuussa.

Arkkitehtuurimuseon entisen johtajan luottokorttimaksuista on paljastunut merkittäviä puutteita. Opetus- ja kulttuuriministeriön tarkastusraportin mukaan Kauste on jättänyt selvittämättä vuosina 2013–2017 tehtyjä luottokorttiostoksia. Kaikkiaan kuitteja puuttuu noin 76 300 euron osalta. Kausteen Eurocard-laskujen yhteissumma viideltä vuodelta oli vajaat 100 500 euroa. Näin ollen asianmukaiset kuitit puuttuvat suuresta osasta laskuja.

Muistiosta selviää, että Eurocardilla tehdyt ostot ovat liittyneet hinnaltaan korkeisiin ravintolalaskuihin. Niiden osalta ei ole kuittia tai selvitystä, ketkä illallisille ovat osallistuneet. Lisäksi ostot liittyivät taksikuluihin, lentolippuihin ja hotellikuluihin.

Tarkastustoimen mukaan Kauste toimitti maaliskuussa tarkastajille kuitteja viime vuodelta.

Yle Uutisten tavoittama Kauste kertoo toimittaneensa kuitit kaikilta vuosilta.

– Muistio antaa erittäin väärän kuvan. Olen toimittanut kuitit ja niiden perusteella tositteet puuttuvat vain 2000 euron ostoista, kommentoi Kauste puhelimitse.

Hän korostaa, että kaikki ostot ovat työhön liittyviä ja niihin on asianmukaiset perustelut.

Marco Steinberg Marja Väänänen / Yle

Oikeudelliset seuraamukset arviointiin

Muistiota varten on kuultu myös arkkitehtuurimuseon hallituksen puheenjohtajaa Marco Steinbergiä, joka on selvityksen mukaan keskustellut useampaan otteeseen kuittien puuttumisesta Kausteen kanssa.

Tarkastustoimen mukaan huomautukset eivät kuitenkaan olleet riittävä toimenpide, vaan vahvempia toimenpiteitä olisi tarvittu.

Ministeriössä on käynnistetty arviointi asian oikeudellisista seuraamuksista.

Juulia Kauste irtisanottiin tehtävästään 28. maaliskuuta. Arkkitehtuurimuseon hallituksen mukaan yhteistyötä oli mahdotonta jatkaa. Yle uutisoi jo viime syyskuussa museon huonosta työilmapiiristä.

Juulia Kausteen työsuhde päättyy toukokuussa. Museolle etsitään parhaillaan uutta johtajaa. Väliaikaisesti johtajan virkaa tekee Reetta Heiskanen.

Otsikkoa muokattu 20.4. klo 13.38. Lisätty sana irtisanotun.